SET ปิดบวก 6 จุด ไร้ปัจจัยใหม่ แนะจับตางบ “บจ.” ไตรมาส 2
SET ปิดบวก 6 จุด ไร้ปัจจัยใหม่หลังรับเรื่องลบไปมากแล้ว แนะจับตางบ “บจ.” ไตรมาส 2/65 พรุ่งนี้คาดแกว่งไซด์เวย์ต่อไป ให้แนวต้าน 1,600 จุด แนวรับ 1,580 จุด
SET ปิดบวก 6 จุด ไร้ปัจจัยใหม่หลังรับเรื่องลบไปมากแล้ว แนะจับตางบ “บจ.” ไตรมาส 2/65 พรุ่งนี้คาดแกว่งไซด์เวย์ต่อไป ให้แนวต้าน 1,600 จุด แนวรับ 1,580 จุด
3 ส.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ดัชนีแกว่งตัวไซด์เวย์ แม้จะมีความกังวลการเยือนไต้หวันของประธานสภาผู้แทนราษฎรของสหรัฐฯเข้ามากดดันอยู่บ้าง แต่ไม่ได้เกิดการตอบโต้ที่รุนแรงเกิดขึ้นจากฝั่งของจีน ทำให้ตลาดคลายความกังวลมาได้บ้างในระดับหนึ่ง แต่ยังคงต้องจับตาผลกระทบต่อการเจรจาข้อตกลงการค้าระหว่างสหรัฐฯกับจีนว่าจะเป็นอย่างไร
ขณะที่ตลาดยังไร้ปัจจัยใหม่ที่จะส่งผลกระทบต่อภาพรวม หลังรับรู้ปัจจัยต่างๆไปมากแล้ว แต่จะเห็นได้ว่าดัชนีเมื่อขึ้นไปใกล้แตะแนวต้าน 1,600 จุดยังไม่สามารถขึ้นไปยืนได้ เพราะเผชิญแรงขายทางเทคนิคออกมา ด้านตลาดหุ้นอื่นในภูมิภาคเอเชียเคลื่อนไหวทั้งบวกและลบสลับกันในกรอบแคบๆ
สำหรับแนวโน้มตลาดหุ้นไทยพรุ่งนี้มองว่าแกว่งไซด์เวย์ ซึ่งในช่วงนี้ยังคงติดตามการประกาศผลการดำเนินงานไตรมาส 2/65 และครึ่งปีแรกของบริษัทจดทะเบียนที่กำลังทยอยออกมา โดยให้แนวต้าน 1,600 จุด แนวรับ 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,785.81 ล้านบาท ปิดที่ 522.00 บาท เพิ่มขึ้น 32.00 บาท
TRUE มูลค่าการซื้อขาย 1,809.91 ล้านบาท ปิดที่ 4.88 บาท ลดลง 0.02 บาท
KBANK มูลค่าการซื้อขาย 1,475.05 ล้านบาท ปิดที่ 145.00 บาท ราคาไม่เปลี่ยนแปลง
PTTEP มูลค่าการซื้อขาย 1,459.37 ล้านบาท ปิดที่ 161.50 บาท เพิ่มขึ้น 2.50 บาท
SCC มูลค่าการซื้อขาย 1,379.07 ล้านบาท ปิดที่ 363.00 บาท ลดลง 1.00 บาท